KOMISIJOS REGLAMENTAS (EB) Nr. 1039/2006
2006 m. liepos 7 d.
atidarantis nuolatinį konkursą perparduoti Bendrijos rinkoje Belgijos, Čekijos, Vokietijos, Ispanijos, Airijos, Italijos, Vengrijos, Lenkijos, Slovėnijos, Slovakijos ir Švedijos intervencinių agentūrų laikomą cukrų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 40 straipsnio 2 dalies d punktą,
kadangi:
(1)
2006 m. birželio 29 d. Komisijos reglamento (EB) Nr. 952/2006 dėl Tarybos reglamento (EB) Nr. 318/2006 taikymo taisyklių, susijusių su cukraus vidaus rinkos valdymu ir kvotų sistema (2), 39 straipsnio 1 dalyje numatyta, kad intervencinės agentūros cukrų parduoti gali tik po to, kai sprendimą šiuo klausimu priima Komisija.
(2)
Belgija, Čekija, Vokietija, Ispanija, Airija, Italija, Vengrija, Lenkija, Slovėnija, Slovakija ir Švedija turi intervencinių cukraus atsargų. Siekiant patenkinti rinkos paklausą, šias atsargas tikslinga pateikti į vidaus rinką.
(3)
Siekiant atsižvelgti į padėtį Bendrijos rinkoje, reikėtų numatyti nuostatą, pagal kurią Komisija kiekviename daliniame konkurse nustatytų mažiausią pardavimo kainą.
(4)
Belgijos, Čekijos, Vokietijos, Ispanijos, Airijos, Italijos, Vengrijos, Lenkijos, Slovėnijos, Slovakijos ir Švedijos intervencinės agentūros turėtų pranešti Komisijai apie gautus pasiūlymus. Konkurso dalyvių tapatybė neturėtų būti atskleista.
(5)
Reglamento (EB) Nr. 952/2006 59 straipsnio antroje pastraipoje numatyta, kad 2001 m. birželio 27 d. Komisijos reglamentas (EB) Nr. 1262/2001, nustatantis išsamias Tarybos reglamento (EB) Nr. 1260/2001 nuostatų dėl intervencinių agentūrų vykdomo cukraus supirkimo ir pardavimo įgyvendinimo taisykles (3) ir toliau taikomas cukrui, kuris buvo įtrauktas į intervencines apimtis iki 2006 m. vasario 10 d. Tačiau siekiant perparduoti intervenciniu būdu supirktą cukrų, šis atskyrimas yra būtinas ir jo įgyvendinimas valstybėms narėms sudarytų administracinių sunkumų. Todėl perparduodant intervencinį cukrų tikslinga atsisakyti taikyti Reglamentą (EB) Nr. 1262/2001.
(6)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Belgijos, Čekijos, Vokietijos, Ispanijos, Airijos, Italijos, Vengrijos, Lenkijos, Slovėnijos, Slovakijos ir Švedijos intervencinės agentūros nuolatinio konkurso būdu pateikia parduoti Bendrijos vidaus rinkoje įtrauktas į intervencines apimtis 1 370 636,672 tonas cukraus, turimo parduoti vidaus rinkoje. Suinteresuotosios valstybės narės ir konkretūs kiekiai nurodyti I priede.
2 straipsnis
1. Pasiūlymai pirmajam daliniam konkursui pradedami teikti 2006 m. liepos 19 d. ir baigiami teikti 2006 m. liepos 26 d. 15:00 val. Briuselio laiku.
Pasiūlymų pateikimo antrajam ir vėlesniems daliniams konkursams terminas prasideda pirmąją darbo dieną po to, kai baigiasi atitinkamas ankstesnis terminas. Jie baigiami teikti 15:00 val. Briuselio laiku:
-
2006 m. rugpjūčio 9 ir 30 d.,
-
2006 m. rugsėjo 13 ir 27 d.,
-
2006 m. spalio 4 ir 18 d.,
-
2006 m. lapkričio 8 ir 22 d.,
-
2006 m. gruodžio 6 ir 20 d.,
-
2007 m. sausio 10 ir 24 d.,
-
2007 m. vasario 7 ir 21 d.,
-
2007 m. kovo 7 ir 28 d.,
-
2007 m. balandžio 18 ir 25 d.,
-
2007 m. gegužės 9 ir 23 d.,
-
2007 m. birželio 13 ir 27 d.,
-
2007 m. liepos 11 ir 18 d.,
-
2007 m. rugpjūčio 8 ir 29 d.,
-
2007 m. rugsėjo 12 ir 26 d.
2. Pasiūlymai turi būti pateikiami cukrų laikančiai intervencinei agentūrai, kaip nurodyta I priede.
3 straipsnis
Suinteresuotosios intervencinės agentūros praneša Komisijai apie gautus pasiūlymus per dvi valandas nuo pasiūlymų pateikimo termino, nustatyto 2 straipsnio 1 dalyje, pabaigos.
Konkurso dalyvių tapatybė neatskleidžiama.
Apie pateiktus pasiūlymus pranešama elektroniniu būdu, naudojant II priede pateiktą formą.
Jeigu jokie pasiūlymai nepateikiami, valstybė narė per tą patį laiką apie tai praneša Komisijai.
4 straipsnis
1. Komisija nustato mažiausią pardavimo kainą kiekvienai atitinkamai valstybei narei arba nusprendžia nepriimti pasiūlymų remdamasi Reglamento (EB) Nr. 318/2006 39 straipsnio 2 dalyje nurodyta tvarka.
2. Jei konkurso laimėtojui suteikus teisę pirkti už mažiausią kainą, nustatytą pagal 1 dalį, viršijamas atitinkamoje valstybėje narėje turimas kiekis, konkurso laimėtojui parduodamas kiekis apribojamas turimu kiekiu.
Jeigu konkurso laimėtojais valstybėje narėje paskelbus visus dalyvius, siūlančius tą pačią kainą, būtų viršytas valstybės narės turimas kiekis, jį būtų tikslinga paskirstyti taip:
a)
padalijant turimą kiekį atitinkamiems konkurso dalyviams, proporcingai kiekvieno iš jų pasiūlymuose nurodytam visam kiekiui; ar
b)
paskirstant turimą kiekį atitinkamiems konkurso dalyviams, remiantis kiekvienam iš jų nustatytu maksimaliu kiekiu tonomis; ar
c)
traukiant burtus.
5 straipsnis
Nukrypstant nuo Reglamento (EB) Nr. 952/2006 59 straipsnio antros dalies, tas reglamentas taikomas cukraus, įtraukto į intervencines apimtis iki 2006 m. vasario 10 d. perpardavimui, kaip nurodyta šio reglamento 1 straipsnyje.
6 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. liepos 7 d.